b'\n_START_ARTICLE_\nTiehallinto\n_START_PARAGRAPH_\nTiehallinto oli liikenne- ja viestint\xc3\xa4ministeri\xc3\xb6n alaisuudessa vuosina 2001-2009 toiminut virasto, jolla oli laaja toiminta-alue ja paljon erilaisia ty\xc3\xb6teht\xc3\xa4vi\xc3\xa4.  Tiehallinto vastasi Suomen maanteiden yll\xc3\xa4pidosta ja kehitt\xc3\xa4misest\xc3\xa4. T\xc3\xa4m\xc3\xa4n lis\xc3\xa4ksi Tiehallinto kehitti tiej\xc3\xa4rjestelm\xc3\xa4\xc3\xa4 uusia teit\xc3\xa4 rakentamalla ja tarjosi tienk\xc3\xa4ytt\xc3\xa4jille erilaisia liikenteen tietopalveluja sek\xc3\xa4 tienvarsipalveluita. Tiehallinto vastasi my\xc3\xb6s erilaisista teihin liittyvist\xc3\xa4 luvista ja on keskeisesti vastuussa tie- ja liikennealan tutkimus- ja kehitt\xc3\xa4mistoiminnasta. Vuoden 2010 alusta Tiehallinto lakkautettiin itsen\xc3\xa4isen\xc3\xa4 virastona yhdist\xc3\xa4m\xc3\xa4ll\xc3\xa4 sen keskushallinto Liikennevirastoon, jossa sen nimeksi tuli tieosasto. Samanaikaisesti Tiehallinnon yhdeks\xc3\xa4n tiepiiri\xc3\xa4 yhdistettiin yhdeks\xc3\xa4\xc3\xa4n ELY-keskukseen, joissa entisten tiepiirien nimiksi tuli Liikenne ja infra -vastuualue eli L-vastuualue.  Teht\xc3\xa4v\xc3\xa4t s\xc3\xa4ilyiv\xc3\xa4t p\xc3\xa4\xc3\xa4osin ennallaan, lukuun ottamatta toimintoja, jotka liittyv\xc3\xa4t liikenneturvallisuutta koskevaan norminantoon sek\xc3\xa4 tienpidon turvallisuuss\xc3\xa4\xc3\xa4nn\xc3\xb6sten valvontaan. N\xc3\xa4m\xc3\xa4 toiminnot siirrettiin samalla perustettuun Liikenteen turvallisuusvirastoon._NEWLINE_Nykyisen Liikenneviraston tieosaston vastuulla on maanteit\xc3\xa4 noin 78\xc2\xa0000 kilometri\xc3\xa4. N\xc3\xa4ist\xc3\xa4 p\xc3\xa4\xc3\xa4teit\xc3\xa4 on noin 13\xc2\xa0000 kilometri\xc3\xa4, moottoriteit\xc3\xa4 700 kilometri\xc3\xa4 ja kevyen liikenteen v\xc3\xa4yli\xc3\xa4 noin 4\xc2\xa0700 kilometri\xc3\xa4. Siltoja on noin 14\xc2\xa0000 kappaletta. Tieomaisuuden arvo on noin 15 miljardia euroa._NEWLINE_Suomen tieverkko k\xc3\xa4sitt\xc3\xa4\xc3\xa4 Liikenneviraston tieosaston vastuulla olevien maanteiden lis\xc3\xa4ksi kunnalliset katuverkot ja yksityistiet. Koko tieverkon pituus on noin 454\xc2\xa0000 kilometri\xc3\xa4. T\xc3\xa4st\xc3\xa4 yksityis- ja mets\xc3\xa4autoteiden osuus on noin 350\xc2\xa0000 kilometri\xc3\xa4 ja kuntien katuverkkojen 26\xc2\xa0000 kilometri\xc3\xa4. _NEWLINE_Tiehallinto osti tarjottavat palvelut, kuten teiden rakentamisen tai talvihoidon, kaupallisilta toimijoilta. Tienpidon palvelut oli kilpailutettu. Valtion tuolloin omistama Destia ja yksityiset yritykset olivat tasa-arvoisessa asemassa urakoiden saamisen suhteen._NEWLINE_Tiehallinto oli aikaisemmin osa laajempaa Tielaitosta. Vuonna 2001 Tielaitos jakaantui Tiehallinnoksi ja Tieliikelaitokseksi (nyk. Destia). Tiehallinto keskittyi maanteiden hallinnointiin, liikennej\xc3\xa4rjestelm\xc3\xa4n suunnitteluun ja laatutason m\xc3\xa4\xc3\xa4rittelyyn ja Tieliikelaitos tienpidon tuotantoteht\xc3\xa4viin.\n_START_SECTION_\nHistoria\n_START_PARAGRAPH_\n2001 Tielaitoskausi Suomen yleisten teiden historiassa p\xc3\xa4\xc3\xa4ttyi ja Tielaitoksen teht\xc3\xa4v\xc3\xa4\xc3\xa4 vastuullisena tienpit\xc3\xa4j\xc3\xa4n\xc3\xa4 ja tienpidon tilaajana jatkaa Tiehallinto. Entinen Tielaitoksen tuotanto siirtyy Tieliikelaitoksen nimisen\xc3\xa4 kilpailemaan tiealan urakoista muiden maarakennusyritt\xc3\xa4jien kanssa._NEWLINE_2010 Tiehallinto, Ratahallintokeskus ja Merenkulkulaitos yhdistyiv\xc3\xa4t Liikennevirastoksi.'